Aalajangiiffigisassatut siunnersuut una Inatsisartut suleriaasianni § 33 naapertorlugu Naalakkersuisut matumuuna saqqummiuppaat:

**Uunga siunnersuut: Kalaallit Nunaanni eqqartuussisarnermik inatsisip allanngortinneqarnissaa pillugu inatsisissatut siunnersuut (akiliisitsisarnermut eqqartuussivik ikiorsiullugu akiligassanik (akiliisitsiniarneq)**

(Aningaasaqarnermut Akileraartarnermullu Naalakkersuisoq)

**Tunngavilersuut:**

Naalakkersuisut nunatsinni eqqartuussivinni piffissaq suliassanik suliaqartarnerup sivisusarnera pinaveersaartinniarlugu, annerpaamik 100.000 kr.-t aningaasanik piumasaqaatit akerlilerneqarsinnaanngitsut akilersinniartarnerisa ajornannginnerulernissaa siunertaralugu, akiliisitsiniartarnerup Kalaallit Nunaanni eqqartuussisarneq pillugu inatsimmi pisariinnerulersinnissaanut periarfissat pillugit malittarisassat nutaat atuutilersinneqarnissaannik Justitsministeriet qinnuigaat. Allannguutini pingaartumik namminersorlutik inuussutissarsiortut pineqarput. Taamaalilluni akileeqqusisoq piumasaqaatit aalajangersartinniarlugit, pinngitsaaliissummillu qinnuiviginninneq ataaseq tunngavigalugu, suliamik ingerlatsinermi ataatsimut atasumi pinngitsaaliissummik akiliisitsinissamut periarfissaqassaaq.

Inatsimmi atuuttumi akiliisitsiniarnermik suliat, soorlu akileeqqusinerit suliarineqartarnerat pillugu immikkut malittarisassat aalajangerneqarnikuunngillat, tassa akileeqqusinerit akiitsoqartoq piumasaqaammut akerliliinnginnerani. Inatsisissatut siunnersuutikkut Kalaallit Nunaanni eqqartuussisarneq pillugu inatsimmi akileeqqusinerit pillugit kapitali 22 nutaaq ilanngunneqarpoq.

**Siunnersuutip imarisai pingaarnerit**

Akileeqqusinermut ilisarnaataavoq eqqartuusiviup akiitsulimmut aggersaasinnaaneq sioqqullugu akileeqqusinermik inatsisilerinermi misissuinera. Inatsisilerinermi misissuinerup inuit akornanni eqartuusivimmi suliami takkutinngitsoorneq tunngavigalugu eqqartuussinermi eqqartuussiviup aalajangiinera assigaa. Inuit akornanni suliat taamaalillunilu takkutinngitsoorneq tunngavigalugu eqqartuussinermi aalajangiisarneq Kalaallit Nunaanni Eqqartuussivimmi suliarineqartarmat, siunnersuutigineqarpoq Kalaallit Nunaanni akileeqqusinerit Kalaallit Nunaanni Eqqartuussivimmi suliarineqartassasut.

Akileeqqusinerit pillugit malittarisassat immikkoortuni pingaarnernik ukuninnga imaqarput:

Akiliisitsiniarnermi (akileeqqusinermi) suleriaatsinik piuminarsakkanik atuinissaq pisassaqartup (akiligassaqarfiup) nammineq toqqarsinnaavaa.

Pisassaqartup akileeqqusinera akileeqqusinerup eqqartuussivimmut nassitsinissaa sioqqullugu, aningaasartuuteqartitseqqinnani piumasap akilernissaanut sivikinnerpaamik ullunik 14-inik piffissaqartitsilluni akiitsulimmut nassiunneqassaaq.

Pisassaqartup akileeqqusineq tamassuma kingorna Kalaallit Nunaanni Eqqartuusivimmut suliassanngortissinnaavaa. Akileeqqusineq paasissutissanik akiliisitsiniarnermik suliami aggeqqusissummiittut assinginik imaqassaaq (pingaartumik illuatungeriit aqqinik najugaannilu, piumasaqaammik tamassumunngalu tunngavilersuummik).

Akileeqqusineq (eqqartuussiviup aallarnisaalluni misissuinerata kingorna) aggeqqusinermi periuseq assigalugu akiligassaqartumut nalunaarutigineqassaaq. Akileeqqusinerup inatsisilerinermi kingunissai pillugit, akiligassaqartullu qanoq iliorsinnaaneranik ilitsersuutip ilanngunneqarnissaa, eqqartuussiviup isumagissavaa.

Akiligassaqartoq sapaatit akunneri 4-t iluanni akerliliinngippat, eqqartuussiviup akileeqqusineq nalunaarsussavaa, aammalu pisassaqartumut akiitsulimmullu nalunaaruteqarluni. Akileeqqusineq nalunaarsorneqartoq pinngitsaaliissummik akiliisitsinermut tunngaviusinnaavoq, eqqartuussinertullu pituttuisutut atuutissalluni.

Akiitsulik akerliliinngippat, akileeqqusinermi allanneqarsinnaavoq, pinngitsaaliissummillu akiliisitsineq naammassineqassasoq, naak pisassaqartoq nutaamik noqqaassuteqanngikkaluartoq, suliaq ingerlateqqinneqassasoq.

Tassunga atatillugu siunnersuutigineqarpoq, akiitsulik piumasaqaammut akerliliinngippat akiligassaqarfillu pinngitsaaliissummik akiliisitsinissamik (akiliussinermi) qinnuiviginnippat nutaamik qinnuiviginninnani akileqqusineq tunngavigalugu akileeqqusineq aallartinneqarpat, Kalaallit Nunaanni Eqqartuussiviup akileeqqusineq kredsretimut nassiutissavaa, taassuma tamatuma kingorna akiligassaqarfimmit nutaamik qinnuiviginnittoqarani pinngitsaaliissummik akiliisitsineq aallartissavaa.

Aamma siunnersuutigineqarpoq kredsretip akileeqqusineq pillugu suliap suliareqqinneqarnissaa pillugu qinnuiviginninnera tigusinnaassagaa aammalu Kalaallit Nunaanni Eqqartuussivimmut ingerlateqqissinnaassagaa.

Akiligassaqartup piumasaqaat akuerisinnaanngippagu, akiligassaqartoq sapaatit akuunerisa 4-t qaangiutinnginneranni eqqartuussivimmut akerliliissaaq. Akerliliineq sukumiinerusumik tunngavilersorneqartariaqanngilaq. Akiligassaqartoq sapaatit akornerisa 4-t qaangiutinnginneranni akerliliippat, akiliisitsiniarnermik suliatut ingerlateqqinneqarsinnaanngilaq. Taamaattoqarpat akerleriissut inuit akornanni eqqartuussivimmi suliatut nalinginnaasutut suliarineqassaaq. Akileeqqusinermi allanneqassaaq akiligassaqartoq akerliliippat pisassaqartoq nutaamik qinnuiviginninnani eqqartuussivimmi suliap suliarineqarnera ingerlaqqissasoq.

**Pisortanut aningaasatigut kingunissai**Ilimagineqarpoq inatsisissatut siunnersuut akileeqqusinerit suliarinissaannut IT-mi aaqqiissutinik ineriartortitsinermut atuutilersitsinermullu aamma ilaatigut Kalaallit Nunaanni kredsretini sulisut piginnaanngorsarnerannut tunngasunik eqqartuussivinni 2025-mi aningaasartuuteqarnerunermik kinguneqassasoq.

Siunnersuut Namminersorlutik Oqartussanut aningaasatigut kinguneqarnissaa ilimagineqanngilaq.

**Inuussutissarsiortunut, innuttaasunut il.il. aningaasatigut allaffissornikkullu kingunissai**   
Inatsisissatut siunnersuummi suliassanngortinneqartoq (akiitsulik) piumasaqaammut akerliliinngippat, aningaasanik piumasaqaatinik annertunerpaamik 100.000 kr.-nik akiliisitsiniarneq pillugu suliat suliarineqartarnerisa piuminarnerulersinneqarnissaannik periarfissiisoqarpoq.

Ilimagineqarpoq suliffeqarfinnut allaffissornermi aningaasatigullu oqilisitsinermik innuttaasunullu allaffissornikkut oqilisitsinissamik kinguneqarsinnaassasoq.

**Tusarniaaneq**Siunnersuut Kalaallit Nunaanni Danmarkimilu tusarniaaffigineqartunut toqqakkanut piffissami ulloq 4. junimit 2. julip tungaanut 2024 tusarniutigineqarpoq.

Aalajangiiffigisassatut siunnersuut piffissami 2. julimit 17. julimut 2024 Kalaallit Nunaanni tusarniaaffigineqartunut toqqakkanut tusarniutigineqarpoq aammalu www.naalakkersuisut.gl-imi tusarniaanermut nittartakkami tamanut saqqummiunneqarluni.

**Ilanngussat**

1. Kalaallit Nunaanni eqqartuussisarnermik inatsisip allanngortinneqarnissaa pillugu inatsisissatut siunnersuut (akiliisitsisarnermut eqqartuussivik ikiorsiullugu akiligassanik akiliisitsiniarneq)